DA Den Europæiske Unions Tidende L 314/10

KOMMISSIONENS FORORDNING (EF) Nr. 1954/2005

af 29. november 2005

om ændring af forordning (EF) nr. 796/2004 om gennemførelsesbestemmelser vedrørende krydsoverensstemmelse, graduering og det integrerede forvaltnings- og kontrolsystem som omhandlet i Rådets forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om undtagelse fra forordning (EF) nr. 1782/2003, for så vidt angår betalingen af støtten

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001 (1), særlig artikel 28, stk. 3, og artikel 145, litra c), og

ud fra følgende betragtninger:

(1) I Kommissionens forordning (EF) nr. 796/2004 (2) fastsættes en metode til beregning af de forskellige nedsættelser, som muligvis skal anvendes på direkte støtte i medfør af forordning (EF) nr. 1782/2003. Denne metode bør klarlægges. I dette øjemed bør rækkefølgen ved beregningen af de potentielle nedsættelser fastlægges.

(2) I henhold til artikel 64, 70, 71 og 143b i forordning (EF) nr. 1782/2003 fastsætter Kommissionen budgetlofter for hver af de pågældende direkte betalinger. Der bør fastsættes bestemmelser med henblik på at fastlægge, om og i hvilken udstrækning de pågældende budgetlofter overskrides. Det bør i den forbindelse undgås, at følgerne af uregelmæssigheder, som kan tilskrives individuelle støtteansøgere, øver indflydelse på beregningen af denne overskridelse.

(3) Artikel 10 og 11 i forordning (EF) nr. 1782/2003 indeholder bestemmelser om nedsættelser og eventuelt tilpasninger af alle direkte betalinger, der skal foretages vedrørende et kalenderår som følge af henholdsvis graduering og finansiel disciplin. De respektive gennemførelsesbestemmelser skal tilpasses den nye rækkefølge ved beregningen af nedsættelserne som led i beregningen af de betalinger, der skal foretages til landbrugerne.

(4) I artikel 79 i forordning (EF) nr. 796/2004 fastsættes en metode til fastlæggelse af, om den tærskel på 5 000 EUR, der er omhandlet i artikel 12 i forordning (EF) nr. 1782/2003, er nået. Som følge af den nye rækkefølge ved beregningen af nedsættelserne bør denne metode tilpasses.

(5) Flere medlemsstater har af forskellige årsager vanskeligt ved at færdiggøre de foranstaltninger, der er nødvendige for anvendelsen af de støtteordninger, som er indført ved forordning (EF) nr. 1782/2003. I disse tilfælde bør det uanset artikel 28, stk. 2, i forordning (EF) nr. 1782/2003 tillades medlemsstaterne at foretage betalinger i to rater. For at beskytte Fællesskabets finansielle interesser bør medlemsstaterne dog kun udbetale første rate op til et beløb, for hvilket støtteberettigelsen allerede er slået fast, og for hvilket det står klart, at det ikke er højere end det samlede beløb, der skal betales.

(6) Som følge af ændringen af rækkefølgen ved beregningen af nedsættelserne som led i beregningen af de direkte betalinger er det nødvendigt, at visse medlemsstater tilpasser deres forvaltningssystemer for de pågældende støtteordninger. For at undgå, at sådanne tilpasninger forsinker betalingerne vedrørende 2005, bør det derfor for visse støtteordningers vedkommende tillades, at medlemsstaterne første gang anvender den nye rækkefølge ved beregningen af nedsættelserne i forbindelse med de støtteansøgninger, der indsendes vedrørende 2006.

(7) Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger —

UDSTEDT FØLGENDE FORORDNING:

Artikel 1

I forordning (EF) nr. 796/2004 foretages følgende ændringer:

1) Artikel 71 affattes således: »Artikel 71 Kumulering af nedsættelser 1. Hvis et tilfælde af manglende overholdelse også udgør en uregelmæssighed og derfor er relevant for nedsættelser eller udelukkelser i overensstemmelse med både kapitel I og kapitel II i afsnit IV: a) anvendes nedsættelserne eller udelukkelserne ifølge afsnit IV, kapitel I, på de pågældende støtteordninger b) anvendes nedsættelserne eller udelukkelserne ifølge afsnit IV, kapitel II, på det samlede beløb, der skal ydes under enkeltbetalingsordningen og enhver støtteordning, der ikke er underkastet nedsættelser eller udelukkelser som omhandlet i litra a). De nedsættelser eller udelukkelser, der er omhandlet i første afsnit, anvendes efter den procedure, der er fastsat i artikel 71a, stk. 2. 2. De i denne forordning foreskrevne nedsættelser og udelukkelser er ikke til hinder for yderligere sanktioner, som måtte følge af andre EF-bestemmelser eller den nationale lovgivning, jf. dog artikel 6 i Rådets forordning (EF) nr. 2988/95 (3).

2) Som artikel 71a indsættes: »Artikel 71a Anvendelse af nedsættelser 1. Den betaling, der skal foretages til en landbruger under en støtteordning, som er nævnt i bilag I til forordning (EF) nr. 1782/2003, beregnes af medlemsstaten på grundlag af de betingelser, der er fastsat i den pågældende støtteordning, om fornødent under hensyn til overskridelsen af basisarealet, af det maksimale garantiareal eller af antallet af dyr, for hvilke der kan ydes præmier. 2. For hver støtteordning foretages der om fornødent nedsættelser eller udelukkelser som følge af uregelmæssigheder, forsinkede indgivelser, manglende anmeldelse af parceller, overskridelse af budgetlofter, graduering, finansiel disciplin og manglende overholdelse af krydsoverensstemmelse på følgende måde og i følgende rækkefølge: a) De nedsættelser eller udelukkelser, der er fastsat i afsnit IV, kapitel I, eller i påkommende tilfælde artikel 138 i forordning (EF) nr. 1973/2004, anvendes på uregelmæssigheder. b) Det beløb, der følger af anvendelsen af litra a), danner grundlag for beregningen af nedsættelser, der skal anvendes ved forsinkede indgivelser i henhold til artikel 21 og 21a i denne forordning. c) Det beløb, der følger af anvendelsen af litra b), danner grundlag for beregningen af nedsættelser, der skal anvendes ved manglende anmeldelse af landbrugsparceller i henhold til artikel 14, stk. 1a, i denne forordning. d) Hvad angår de støtteordninger, der er nævnt i bilag I til forordning (EF) nr. 1782/2003, og for hvilke der er fastsat et budgetloft i henhold til artikel 64, stk. 2, artikel 70, stk. 2, artikel 71, stk. 2, og artikel 143b, stk. 7, i nævnte forordning, lægger medlemsstaten de beløb sammen, der følger af anvendelsen af litra a), b) og c). For hver af de pågældende støtteordninger beregnes en koefficient ved at dividere det pågældende budgetloft med summen af de i første afsnit nævnte beløb. Hvis koefficienten er større end 1, anvendes en koefficient på 1. Den betaling, der skal foretages til den individuelle landbruger under en støtteordning, for hvilken der er fastsat et budgetloft, beregnes ved at multiplicere det beløb, der følger af anvendelsen af litra a), b) og c), med den koefficient, der fastlægges i henhold til andet afsnit. e) Nedsættelser som følge af graduering i henhold til artikel 10 i forordning (EF) nr. 1782/2003 og i påkommende tilfælde i overensstemmelse med Kommissionens forordning (EF) nr. 1655/2004 (4) og nedsættelsen som følge af finansiel disciplin i henhold til artikel 11 i forordning (EF) nr. 1782/2003 finder anvendelse på den betaling, der følger af anvendelsen af litra a), b), c) og d). f) Den betaling, der følger af anvendelsen af litra e), danner grundlag for beregningen af alle nedsættelser, der finder anvendelse på manglende overholdelse af krydsoverensstemmelse i henhold til afsnit IV, kapitel II, i denne forordning.

3) Artikel 77 affattes således: »Artikel 77 Grundlag for beregning af nedsættelse Nedsættelsen i henhold til artikel 10 i forordning (EF) nr. 1782/2003 beregnes på grundlag af de direkte betalinger, som landbrugerne har ret til, efter den i artikel 71a i denne forordning fastlagte procedure, eller, i forbindelse med støtteordninger, der er anført i bilag I til forordning (EF) nr. 1782/2003, men som ikke er omfattet af afsnit III eller IV i nævnte forordning, ifølge de særlige bestemmelser, der gælder herfor.«

4) Artikel 79, stk. 1, første afsnit, affattes således: »Med henblik på at fastslå, om tærsklen på 5 000 EUR som omhandlet i artikel 12 i forordning (EF) nr. 1782/2003 er nået, tages der hensyn til det samlede beløb for direkte betalinger, der skulle være ydet inden fradrag som følge af graduering i overensstemmelse med artikel 10 i den pågældende forordning, eller for de støtteordninger, der er anført i bilag I til nævnte forordning, men som ikke er omfattet af afsnit III eller IV i nævnte forordning, i henhold til den særlige lovgivning herom.«

Artikel 2

Uanset artikel 28, stk. 2, i forordning (EF) nr. 1782/2003 er det for 2005 tilladt medlemsstaterne at foretage betalinger under de støtteordninger, der er omhandlet i bilag I til nævnte forordning, i to rater, hvis dette bliver nødvendigt som følge af administrative vanskeligheder i forbindelse med den første anvendelse af nævnte støtteordninger.

Den første rate må kun betales op til et beløb, for hvilket støtteberettigelsen allerede er slået fast på grundlag af undersøgelser foretaget i henhold til forordning (EF) nr. 796/2004, og forudsat at der ikke er nogen risiko for, at den samlede betaling, som endnu ikke er fastslået, bliver lavere end første rate.

Artikel 3

Denne forordning træder i kraft på dagen for offentliggørelsen i Den Europæiske Unions Tidende.

Den anvendes på støtteansøgninger vedrørende år, der begynder den 1. januar 2005 eller derefter.

Medlemsstaterne kan dog beslutte ikke at anvende artikel 1 i denne forordning på betalinger under den enkeltbetalingsordning, der er indført ved afsnit III i forordning (EF) nr. 1782/2003, og på de støtteordninger, der er indført ved afsnit IV, kapitel 1-7, i nævnte forordning, vedrørende år 2005.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 29. november 2005. På Kommissionens vegne Mariann FISCHER BOEL Medlem af Kommissionen

(1) EUT L 270 af 21.10.2003, s. 1. Senest ændret ved Kommissionens forordning (EF) nr. 118/2005 (EUT L 24 af 27.1.2005, s. 15).

(2) EUT L 141 af 30.4.2004, s. 18. Senest ændret ved forordning (EF) nr. 436/2005 (EUT L 72 af 18.3.2005, s. 4).

(3) EFT L 312 af 23.12.1995, s. 1.«

(4) EUT L 298 af 23.9.2004, s. 3.«